b"\n_START_ARTICLE_\nEstamos todas bien\n_START_SECTION_\nArgument\n_START_PARAGRAPH_\nEl c\xc3\xb2mic \xc3\xa9s un exercici de mem\xc3\xb2ria hist\xc3\xb2rica i tamb\xc3\xa9, a trav\xc3\xa9s de la vida de les dues \xc3\xa0vies de l'autora, un homenatge a tota una generaci\xc3\xb3 de dones que fou completament oblidada._NEWLINE_Maruja i Herminia, les \xc3\xa0vies d'Ana Penyas, s\xc3\xb3n dues dones normal i corrents, ambdues mares i mestresses de casa, que com tantes altres dones de l'\xc3\xa8poca van patir el llarg silenci de la dictadura franquista. Sotmeses a la depend\xc3\xa8ncia econ\xc3\xb2mica del marit i al pronunciat masclisme de l'\xc3\xa8poca, la seva vida va quedar relegada a un segon pla i van patir aix\xc3\xad encara m\xc3\xa9s les repres\xc3\xa0lies d'un r\xc3\xa8gim dictatorial que negava el ple desenvolupament de les llibertats personals dels individus._NEWLINE_Assolida la vellesa, Maruja pateix parkinson i Herminia viu la soledat d'una societat que no es preocupa ni interessa pels majors d'edat._NEWLINE_El relat del c\xc3\xb2mic es desenvolupa amb constants salts del present al passat i viceversa, intercalant escenes de la vida adulta de les dues protagonistes amb an\xc3\xa8cdotes pertanyents a la seva vida quotidiana durant la dictadura. Segons l'autora, el c\xc3\xb2mic \xc3\xa9s una mirada feminista a tota una generaci\xc3\xb3 de dones que no van tenir veu durant el r\xc3\xa8gim franquista i \xc2\xab...que surten rentant plats, treballant, tenint cura dels seus\xc2\xbb. Penyas va fer el c\xc3\xb2mic amb la voluntat de denunciar per\xc3\xb2 \xc2\xabper\xc3\xb2 sense exaltaci\xc3\xb3 i sense polititzar. Perqu\xc3\xa8 ara que estem en \xc3\xa8poca de necess\xc3\xa0ria reivindicaci\xc3\xb3 feminista resulta obvi que feia falta parlar d'elles, perqu\xc3\xa8 quan es parla d'aquella \xc3\xa8poca sempre es parla d'homes i des del seu punt de vista\xc2\xbb._NEWLINE_El c\xc3\xb2mic de Penyas fou una contribuci\xc3\xb3 m\xc3\xa9s a l'\xc3\xa0mbit reservat a la mem\xc3\xb2ria hist\xc3\xb2rica, sumant-se a autors com Paco Roca, Carlos Gim\xc3\xa9nez, Antonio Altarriba, Sento Llobell, Jaime Mart\xc3\xadnm Jose Pablo Garc\xc3\xada o Alfonso Zapico. Per b\xc3\xa9 que fou la primera dona a sumar-se a la llista.\n_START_SECTION_\nT\xc3\xa8cnica\n_START_PARAGRAPH_\nAna Penyas combina el llapis amb fotos i imatges reals. El color \xc3\xa9s una mescla de tons apagats que Penyas justifica perqu\xc3\xa8 \xc2\xabel canvi en la gama crom\xc3\xa0tica \xc3\xa9s molt subtil perqu\xc3\xa8 tot s\xc3\xb3n colors c\xc3\xa0lids, per\xc3\xb2 se'm va acudir per la pr\xc3\xb2pia hist\xc3\xb2ria: havia de diferenciar els universos de les avies, per\xc3\xb2 tamb\xc3\xa9 dels dos temps hist\xc3\xb2rics en els quals es desenvolupa la narraci\xc3\xb3. Els seus presents i els seus passats necessitaven codis de lectura diferents\xc2\xbb.\n_START_SECTION_\nOrigen\n_START_PARAGRAPH_\nAna Penyas va tenir la idea de fer el c\xc3\xb2mic a partir d'un treball de classe de nom\xc3\xa9s quatre p\xc3\xa0gines, per\xc3\xb2 que va anar creixent. Finalment, un amic la va animar a presentar el c\xc3\xb2mic a un premi."